सरकार पासेआ प्रदर्शनकारिएं दे खलाफ कीत्ती जा करदी इन्नी मति सख्ती दे बावजूद जेकर हालात काबू थमां बाहर हुंदे जा करदे न ते इंदा मतलब ईऐ ऐ जे एह सब किश पुलस दी नाकामी ऐ। दोसिएं खलाफ प्रथम सूचना रपोट नेईं दर्ज करने दी पुलस दी जिंद्द ते उमर अब्दुल्ला दा गैर-जिम्मेवार र वैया इस मामले च कुसा दोगली खेढ बक्खी सारत करोआंदे न। सरबंधत जिला प्रसासन थमां लेईऐ मुक्खमंत्री तक्कर हर कोई "नां कोई बलात्कार ते नां कोई हत्तेआ" दा राग गाने च लग्गे दे न जदके रिआसती दिए सिड़कें उप्पर उट्ठने आहला एह तुफान थमोहने दा नां गै नेईं लै करदा ऐ। प्रशासनिक नाकामी माफ कीत्ते जाने दे काबल नेईं ऐ ब जिस तरीके कन्नै इस मामले गी लैत्ता जा करदा ऐ ओह असलियत च देश दे सर्वोच्च न्यायालय पासेआ तैऽ कीत्ते गेदे दिशा निर्देशें दा खुल्ला उल्लंघन ऐ। इक गल्ल ते साफ ऐ जे हर कथित बलात्कार दे मामले च एफआईआर दर्ज कीत्ती जंदी ऐ। इस चाल्ली दिएं लापरावाहिएं उप्पर भाएं ओह जानिऐ कीत्तिआं गेदिआं होन जा फ्ही गल्ती कन्नै, नां ते पर्दा पाया जाई सकदा ऐ ते नां गै उनेंगी अनदिक्खा कीत्ता जाई सकदा ऐ।